Byrjað að rífa fyrrum hús JS Nesbæjar í Borgarnesi Starfsmenn Loftorku í Borgarnesi eru nú byrjaðir að rífa gamla verslunarhúsið sem stendur á lóðinni Borgarbraut 57 í Borgarnesi og m.a. er kennt við verslunina JS Nesbæ sem þar var um árabil . Ýmis önnur starfsemi hefur verið í húsinu , svo sem flutningamiðstöð , bakarí , skrifstofur og skemmtistaður , svo eitthvað sé nefnt . Eins og fram kemur í frétt Skessuhorns sem kom út í dag voru á fundi byggðarráðs Borgarbyggðar síðastliðinn miðvikudag lögð fram drög að kaupsamningi um fasteignina að Borgarbraut 57 auk samliggjandi lóðar við Borgarbraut 59 . Þeim samningi fylgdi ákvæði um niðurrif á gamla verslunarhúsinu sem vissulega má muna sinn fífil fegurri . Byggðarráð samþykkti samninginn sem nú bíður formlegrar afgreiðslu sveitarstjórnar . Lóðir þessar tilheyra miðbæjarreit sem vinna við nýtt deiliskipulag er að hefjast við . Borgarbraut 57 og 59 höfðu verið í eigu félags í eigu Loftorkufeðga í nokkur ár .